Wajkiꞌ kꞌij cꞌol waꞌ nimkꞌij pascua tak xba chic jmul Jesús chpam tnamet Betania abar cꞌol waꞌ Lázaro.
Jaraꞌ mism Lázaro je xcꞌaꞌsa chquecjol cnomkiꞌ rmal Jesús.
Cꞌola jun nimlaj w-im xchomixa pBetania rmal jxekaja Jesús cuqꞌuin.
Marta remjon ryaꞌic recbal way chwech mes,
Lázaro arjaꞌ tzꞌbula chquecjol wnak jecꞌola ruqꞌuin Jesús chwech mes.
María arjaꞌ xucꞌom pa nicꞌaj litro perfume kas quiꞌ rexlaꞌ,
nardo ocnak,
y chkaꞌ congan nim rejlal,
y xutix jaraꞌ perfume tzrij rkan Jesús.
Tak xtixtaja xumaj cꞌa rsuꞌic tzan resmal rwáꞌ.
Jaraꞌ perfume congan xnoja rexlaꞌ pjay.
Cꞌol cꞌa jun chca rdiscípulo rubiꞌ Judas Iscariote,
rlecꞌwal jun acha rubiꞌ Simón,
jaraꞌ jnejchowa rxin Jesús pquekꞌaꞌ je nquetzelana rxin.
Judas tak xutzꞌet jxuban María cawra xbij:
—Jalaꞌ perfume ¿nak tzra mxuyaꞌ ta chka,
xekcꞌayij ta che oxiꞌ cient denario y jaraꞌ pak xkayaꞌ ta chca jeꞌ mibiꞌ?
Caraꞌ xbij per me rmal ta che npoknaj quewech mibiꞌ com arjaꞌ xe elkꞌom y nelkꞌaj pak jcꞌola pcaj,
com xprukꞌaꞌ jaꞌ y-on waꞌ pak rxin Jesús y jeꞌ rdiscípulo.
Jesús xcanoj rutzij y cawra xbij tzra:
—Mtanak ta María,
arjaꞌ remlon perfume chnuyaꞌ chwij y jaraꞌ nnatbej necmic.
Jeꞌ mibiꞌ ne ecꞌol waꞌ checjol y nquecꞌjeꞌ na checjol wcꞌola egan neban utzil chca,
per chwa anen majoꞌn quencꞌjeꞌ ta ewqꞌuin njelal tiemp,
quenlsas na checjol.
Congan e qꞌuiy jeꞌ wnak aj Israel tak xeccꞌaxaj chcꞌola Jesús chpam tnamet Betania tzraꞌ xeba waꞌ chnequetzꞌtaꞌ,
y chkaꞌ ncajoꞌ nequetzꞌtaꞌ rwech Lázaro,
jaraꞌ Lázaro je xcꞌastaja chquecjol cnomkiꞌ rmal Jesús.
J-eꞌ cꞌa cjefe sacerdote xquemol quiꞌ che rchumsic nak nqueban tzra Lázaro che neccamsaj chkaꞌ.
Caraꞌ nqueban com xe rmal Lázaro tak e qꞌuiy jeꞌ wnak aj Israel xeykeꞌa quecꞌuꞌx ruqꞌuin Jesús,
majoꞌn chic xecnimaj ta sacerdote.